’n Pa wat vir sy seun se 18de verjaardag van België gekom het, is eergisteroggend voor dié seun doodgeskiet.
Nadat rowers die 45-jarige pa in ’n veiligheidskompleks in Equestria, in die ooste van Pretoria, vermoor het, het hulle die seun en sy drie vriende, onder wie ’n 17-jarige meisie, ’n uur en ’n half aangehou en aangerand.
Volgens die ma het die oorledene Woensdag in Suid-Afrika aangekom om by sy seun te wees wat Donderdag 18 jaar oud geword het.
“Die seun en sy pa het Vrydagaand by een van die seun se vriende gaan kuier. Dié vriend (19) is my dogter se kêrel en bly oorkant ons. My seun (17) en dogter is ook na die vriend toe.
“Om 00:10 het drie gewapende mans die huis ingestorm. Ons dink hulle het deur die deur van die motorhuis ingeglip.
“Die seun wat verjaar het, het die rowers die heeltyd gesmeek dat hy sy pa wou help, maar hulle wou nie.”
Die rowers het die seuns gereeld oor die kop geslaan met ’n kledingstuk waarin ’n harde voorwerp was.
Hulle het te voet gevlug met ’n skootrekenaar, klere en alkohol nadat hulle nie die motor aan die gang kon kry nie.
Die ma het ADT en Netcare vir hul vinnige reaksie geprys, maar tog het sy gesê sy het ’n sigaretstompie en ’n patroondoppie op die toneel gevind toe sy dit gistermiddag laat skoongemaak het.
“Ek is woedend,” het sy gesê. “ ’n Man is vermoor en kinders geterroriseer. Hierdie is forensiese bewyse. Hoe kan die polisie dit op die toneel agterlaat?”
Sepato het gesê ’n saak van moord en huisbraak word ondersoek. Hy kon nie kommentaar lewer oor die bewysstukke wat die ma op die toneel gevind het nie.